CINNEADH (AE) 2022/2426 ÓN gCOIMISIÚN

an 5 Nollaig 2022

maidir le comhsheasmhacht na spriocanna feidhmíochta atá sa dréachtphlean feidhmíochta athbhreithnithe a chuir an Laitvia isteach de bhun Rialachán (CE) Uimh. 549/2004 ó Pharlaimint na hEorpa agus ón gComhairle leis na spriocanna feidhmíochta ar fud an Aontais le haghaidh an tríú tréimhse thagartha

(a bhfuil fógra tugtha ina leith faoi dhoiciméad C(2022) 8718)

(Is é an téacs Laitvise amháin atá barántúil)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 549/2004 ó Pharlaimint na hEorpa agus ón gComhairle an 10 Márta 2004 lena leagtar síos an creat chun an t-aerspás Eorpach aonair a chruthú (an Creatrialachán) (1), agus go háirithe Airteagal 11(3), pointe (c), de,

Ag féachaint do Rialachán Cur Chun Feidhme (AE) 2019/317 ón gCoimisiún an 11 Feabhra 2019 lena leagtar síos scéim feidhmíochta agus muirearaithe san aerspás Eorpach aonair agus lena n-aisghairtear Rialacháin Cur Chun Feidhme (AE) Uimh. 390/2013 agus (AE) Uimh. 391/2013 (2), agus go háirithe Airteagal 15(2) de,

De bharr an mhéid seo a leanas:

BREITHNITHE GINEARÁLTA

(1) De bhun Airteagal 10 de Rialachán Cur Chun Feidhme (AE) 2019/317, tá na Ballstáit le spriocanna feidhmíochta ceangailteacha a tharraingt suas, ar an leibhéal náisiúnta nó ar leibhéal na mbloc feidhme aerspáis, i leith gach tréimhse tagartha den scéim feidhmíochta le haghaidh seirbhísí aerloingseoireachta agus feidhmeanna líonra aerloingseoireachta. Ní mór na spriocanna feidhmíochta sin a bheith comhsheasmhach leis na spriocanna ar fud an Aontais arna nglacadh ag an gCoimisiún i leith na tréimhse tagartha lena mbaineann.

(2) Leagadh spriocanna feidhmíochta ar fud an Aontais le haghaidh an tríú tréimhse thagartha (“TT3”) síos i dtosach i gCinneadh Cur Chun Feidhme (AE) 2019/903 ón gCoimisiún (3). Ós rud é gur tarraingíodh suas na spriocanna feidhmíochta sin ar fud an Aontais agus na dréachtphleananna feidhmíochta TT3 a chuir na Ballstáit isteach ina dhiaidh sin i mí Dheireadh Fómhair 2019 sular tharla ráig phaindéim COVID-19 i mí an Mhárta 2020, níor cuireadh san áireamh iontu an laghdú suntasach ar an aerthrácht i ngeall ar na bearta a rinne na Ballstáit agus tríú tíortha chun an phaindéim a shrianadh.

(3) Mar fhreagairt ar thionchar phaindéim COVID-19 ar sholáthar na seirbhísí aerloingseoireachta, leagadh amach bearta eisceachtúla le haghaidh TT3, de mhaolú ar fhorálacha Rialachán Cur Chun Feidhme (AE) 2019/317, i Rialachán Cur Chun Feidhme (AE) 2020/1627 ón gCoimisiún (4). Ghlac an Coimisiún, an 2 Meitheamh 2021, Cinneadh Cur Chun Feidhme (AE) 2021/891 (5) lena leagtar spriocanna feidhmíochta athbhreithnithe ar fud an Aontais amach le haghaidh TT3. Ar an mbonn sin, i mí Dheireadh Fómhair 2021 chuir na Ballstáit faoi bhráid an Choimisiúin dréachtphleananna feidhmíochta ina raibh spriocanna feidhmíochta athbhreithnithe áitiúla le haghaidh TT3.

(4) Is chuig an mBeilg, an Ghearmáin, an Ghréig, an Fhrainc, an Chipir, an Laitvia, Lucsamburg, Málta, an Ísiltír, an Rómáin agus an tSualainn a díríodh Cinneadh Cur Chun Feidhme (AE) 2022/728 ón gCoimisiún (6). Sa Chinneadh sin, chinn an Coimisiún go bhfuil na spriocanna feidhmíochta costéifeachtúlachta faoi bhealach a chuimsítear i ndréachtphlean feidhmíochta na Laitvia le haghaidh TT3 ar neamhréir leis na spriocanna feidhmíochta ar fud an Aontais, agus d’eisigh sé moltaí maidir le hathbhreithniú a dhéanamh ar na spriocanna sin.

(5) Mar fhreagairt ar chogadh foghach na Rúise ar an Úcráin a thosaigh an 24 Feabhra 2022, d’fhorchuir an tAontas bearta sriantacha lena gcuirtear toirmeasc ar aeriompróirí na Rúise, ar aon aerárthach atá cláraithe sa Rúis agus ar aon aerárthach nach aerárthach de chuid na Rúise é atá cláraithe nó atá cairtfhostaithe, nó atá faoi rialú ar shlí eile, ag aon duine nádúrtha nó dlítheanach, eintiteas nó comhlacht de chuid na Rúise faoi thuirlingt i gcríoch an Aontais, éirí de thalamh uaithi nó eitilt thairsti. Tháinig athruithe ar an aerthrácht in aerspás na hEorpa mar thoradh ar na bearta sriantacha sin agus ar na frithbhearta a ghlac an Rúis. Rinneadh difear tromchúiseach do Bhallstáit áirithe, lena n-áirítear an Laitvia, mar thoradh ar an laghdú suntasach atá tagtha ar an líon traseitiltí san aerspás faoina bhfreagracht. Ar leibhéal uile-Aontais, áfach, tá an tionchar breathnaithe ar an líon eitiltí teoranta i gcodarsnacht leis an laghdú géar a tháinig ar an aerthrácht ar fud na hEorpa mar gheall ar ráig phaindéim COVID-19.

(6) An 13 Iúil 2022, chuir an Laitvia isteach dréachtphlean feidhmíochta athbhreithnithe le haghaidh TT3 (“an dréachtphlean feidhmíochta athbhreithnithe”).

(7) Tá tuarascáil curtha faoi bhráid an Choimisiúin ag an gcomhlacht um athbhreithniú ar an bhfeidhmíocht a thugann cúnamh don Choimisiún maidir le cur chun feidhme na scéime feidhmíochta de bhun Airteagal 11(2) de Rialachán (CE) Uimh. 549/2004, agus sa tuarascáil sin ón gcomhlacht tá comhairle maidir leis an measúnú ar dhréachtphlean feidhmíochta athbhreithnithe na Laitvia.

(8) I gcomhréir le hAirteagal 15(1) de Rialachán Cur Chun Feidhme (AE) 2019/317, rinne an Coimisiún measúnú ar chomhsheasmhacht na spriocanna feidhmíochta áitiúla atá i ndréachtphlean feidhmíochta athbhreithnithe na Laitvia ar bhonn na gcritéar measúnaithe a leagtar síos i bpointe 1 d’Iarscríbhinn IV a ghabhann leis an Rialachán Cur Chun Feidhme sin, agus imthosca áitiúla á gcur san áireamh. Maidir le gach príomhréimse feidhmíochta agus maidir leis na spriocanna feidhmíochta gaolmhara, rinne an Coimisiún a mheasúnú a chomhlánú trí athbhreithniú a dhéanamh ar na gnéithe a leagtar amach i bpointe 2 d’Iarscríbhinn IV a ghabhann leis an Rialachán Cur Chun Feidhme sin.

(9) Cuirtear an t-athrú sna himthosca maidir le haerthrácht in aerspás na hEorpa san áireamh sa réamhaisnéis tráchta bhonnlíne ó Sheirbhís Staidrimh agus Réamhaisnéise Eurocontrol (“STATFOR”), a foilsíodh i mí an Mheithimh 2022. Ar bhonn na réamhaisnéise sin, tugann an Coimisiún dá aire go bhfuil an Laitvia fós ag dul i ngleic leis an ionchas tráchta a bhfuil meath mór tagtha air ar feadh a mbeidh fágtha de TT3, mar thoradh ar chogadh foghach na Rúise i gcoinne na hÚcráine. Ós rud go bhfuil tionchar suntasach ag na himthosca athraithe sin ar na spriocanna feidhmíochta atá i ndréachtphlean feidhmíochta athbhreithnithe na Laitvia, ba cheart iad a chur san áireamh sa mheasúnú ar na spriocanna feidhmíochta áitiúla atá ann.

MEASÚNÚ ÓN gCOIMISIÚN

Measúnú ar na spriocanna feidhmíochta i bpríomhréimse feidhmíochta na sábháilteachta

(10) Maidir le príomhréimse feidhmíochta na sábháilteachta, rinne an Coimisiún measúnú ar chomhsheasmhacht na spriocanna a chuir an Laitvia faoina bhráid maidir le héifeachtacht na bainistíochta sábháilteachta a dhéanann na soláthraithe seirbhísí aerloingseoireachta (“ANSPanna”), ar bhonn an chritéir a leagtar síos i bpointe 1.1 d’Iarscríbhinn IV a ghabhann le Rialachán Cur Chun Feidhme (AE) 2019/317.

(11) Is iad seo a leanas na spriocanna feidhmíochta sábháilteachta áitiúla arna moladh ag an Laitvia i leith éifeachtacht na bainistíochta sábháilteachta, arna miondealú de réir na gcuspóirí bainistíochta sábháilteachta agus arna sloinneadh mar leibhéil cur chun feidhme: An Laitvia Spriocanna maidir le héifeachtacht na bainistíochta sábháilteachta, arna sloinneadh mar leibhéal cur chun feidhme, i raon idir leibhéal A go D de chuid EASA An soláthraí seirbhísí aerloingseoireachta lena mbaineann Cuspóir na bainistíochta sábháilteachta 2022 2023 2024 Spriocanna ar fud an Aontais (2024) LGS Beartas agus cuspóirí sábháilteachta C D D C Bainistíocht riosca sábháilteachta C D D D Dearbhú sábháilteachta C D D C Cur chun cinn sábháilteachta C D D C Cultúr sábháilteachta C D D C

(12) Tá na spriocanna sábháilteachta arna moladh ag an Laitvia le haghaidh LGS comhsheasmhach leis na spriocanna feidhmíochta ar fud an Aontais agus sáraíonn siad fiú na spriocanna feidhmíochta ar fud an Aontais sna réimsí “beartas agus cuspóirí sábháilteachta”, “dearbhú sábháilteachta”, “cur chun cinn sábháilteachta” agus “cultúr sábháilteachta” le haghaidh 2023 agus 2024.

(13) Tugann an Coimisiún dá aire go leagtar amach sa dréachtphlean feidhmíochta athbhreithnithe a chuir an Laitvia isteach bearta le haghaidh LGS chun na spriocanna sábháilteachta áitiúla a bhaint amach, amhail oiliúint rialta foirne, athbhreithniú ar nósanna imeachta an chórais bainistíochta sábháilteachta, meastóireachtaí ar phróisis sábháilteachta agus ar chultúr cóir, cleachtaí ionsamhlaithe, scaipeadh sonraí sábháilteachta, agus comhtháthú na bprionsabal maidir le bainistiú sábháilteachta i bpleanáil gnó agus i gcinnteoireacht.

(14) Ar bhonn na dtorthaí a leagtar amach in Aithrisí (11) go (13), agus de bhrí go bhfuil na spriocanna feidhmíochta sábháilteachta ar fud an Aontais a leagtar amach i gCinneadh Cur Chun Feidhme (AE) 2021/891 le baint amach faoi bhliain dheireanach TT3, is é sin 2024, ba cheart a mheas, maidir leis na spriocanna a chuimsítear i ndréachtphlean feidhmíochta athbhreithnithe na Laitvia, go bhfuil siad comhsheasmhach leis na spriocanna feidhmíochta ar fud an Aontais i bpríomhréimse feidhmíochta na sábháilteachta.

Measúnú ar na spriocanna feidhmíochta i bpríomhréimse feidhmíochta an chomhshaoil

(15) Maidir le príomhréimse feidhmíochta an chomhshaoil, rinneadh measúnú ar chomhsheasmhacht na spriocanna a chuir an Laitvia isteach maidir le meánéifeachtúlacht chothrománach eitilte faoi bhealach an ruthaig eitilte iarbhír, ar bhonn an chritéir a leagtar síos i bpointe 1.2 d’Iarscríbhinn IV a ghabhann le Rialachán Cur Chun Feidhme (AE) 2019/317. Dá réir sin, cuireadh na spriocanna atá beartaithe i ndréachtphlean feidhmíochta athbhreithnithe na Laitvia i gcomparáid leis na luachanna tagartha ábhartha le haghaidh éifeachtúlacht chothrománach eitilte faoi bhealach a leagtar amach i bplean feabhsúcháin líonra aerbhealaí na hEorpa a bhí ar fáil nuair a glacadh na spriocanna feidhmíochta athbhreithnithe ar fud an Aontais le haghaidh TT3, is é sin an 2 Meitheamh 2021.

(16) Maidir leis an mbliain 2020, ní dhearnadh athbhreithniú le Cinneadh Cur Chun Feidhme (AE) 2021/891 ar an sprioc feidhmíochta ar fud an Aontais le haghaidh TT3 i bpríomhréimse feidhmíochta an chomhshaoil, sprioc a leagadh amach i dtosach i gCinneadh Cur Chun Feidhme (AE) 2019/903 sular tharla ráig phaindéim COVID-19, toisc go raibh an tréimhse le haghaidh chur i bhfeidhm na sprice sin imithe in éag agus, dá bhrí sin, go raibh sí curtha chun feidhme go críochnaitheach cheana, rud a d’fhág nárbh fhéidir coigeartuithe cúlghabhálacha a dhéanamh. Ar an gcuma chéanna, ní fhéadfaí na spriocanna feidhmíochta comhshaoil áitiúla le haghaidh na bliana 2021 a leag na Ballstáit síos sna dréachtphleananna feidhmíochta i mí Dheireadh Fómhair 2021 a mhodhnú go cúlghabhálach ina ndréachtphleananna feidhmíochta athbhreithnithe. Dá bhrí sin, an measúnú ar chomhsheasmhacht na spriocanna feidhmíochta comhshaoil áitiúla leis na spriocanna feidhmíochta comhfhreagracha ar fud an Aontais, ba cheart é a dhéanamh i leith na mblianta 2022, 2023, agus 2024.

(17) Is iad seo a leanas na spriocanna feidhmíochta i bpríomhréimse feidhmíochta an chomhshaoil arna moladh ag an Laitvia, mar aon leis na luachanna tagartha náisiúnta comhfhreagracha le haghaidh TT3 ó phlean feabhsúcháin líonra aerbhealaí na hEorpa, arna sloinneadh mar mheánéifeachtúlacht chothrománach eitilte faoi bhealach an ruthaig eitilte iarbhír: An Laitvia 2022 2023 2024 Spriocanna i bpríomhréimse feidhmíochta an chomhshaoil, arna sloinneadh mar mheánéifeachtúlacht chothrománach eitilte faoi bhealach an ruthaig eitilte iarbhír 1,25 % 1,25 % 1,25 % Luachanna tagartha 1,25 % 1,25 % 1,25 %

(18) Tugann an Coimisiún faoi deara gurb ionann na dréachtspriocanna comhshaoil arna moladh ag an Laitvia agus na luachanna tagartha náisiúnta comhfhreagracha i gcás gach bliana ó 2022 go 2024.

(19) Tugann an Coimisiún dá aire gur chuir an Laitvia i láthair sa dréachtphlean feidhmíochta athbhreithnithe bearta chun na spriocanna comhshaoil áitiúla a bhaint amach, ar bearta iad a chomhlíonann go príomha na ceanglais dhlíthiúla atá ann cheana faoi dhlí an Aontais agus lena n-áirítear imlonnú cinnteoireachta comhoibríche aerfoirt, glacadh nósanna imeachta eitilte feidhmíochtbhunaithe, chomh maith le haerspás saorbhealaigh a chur chun feidhme.

(20) Ar bhonn na dtorthaí a leagtar amach in Aithrisí (17) go (19), ba cheart a mheas go bhfuil na spriocanna a chuimsítear i ndréachtphlean feidhmíochta athbhreithnithe na Laitvia comhsheasmhach leis na spriocanna feidhmíochta ar fud an Aontais i bpríomhréimse feidhmíochta an chomhshaoil.

Measúnú ar na spriocanna feidhmíochta i bpríomhréimse feidhmíochta na hacmhainneachta

(21) Maidir le príomhréimse feidhmíochta na hacmhainneachta, rinneadh measúnú ar chomhsheasmhacht na spriocanna a chuir an Laitvia isteach maidir leis an meánmhoill ar bhainistíocht na sreibhe aerthráchta (“ATFM”) faoi bhealach in aghaidh na heitilte, ar bhonn an chritéir a leagtar síos i bpointe 1.3 d’Iarscríbhinn IV a ghabhann le Rialachán Cur Chun Feidhme (AE) 2019/317. Dá réir sin, cuireadh na spriocanna atá beartaithe agus atá i ndréachtphlean feidhmíochta athbhreithnithe na Laitvia i gcomparáid leis na luachanna tagartha ábhartha a leagtar amach sa Phlean Oibríochtaí Gréasáin a bhí ar fáil tráth a glacadh na spriocanna feidhmíochta athbhreithnithe ar fud an Aontais le haghaidh TT3, is é sin an 2 Meitheamh 2021.

(22) Maidir leis an mbliain 2020, ní dhearnadh athbhreithniú le Cinneadh Cur Chun Feidhme (AE) 2021/891 ar an sprioc feidhmíochta ar fud an Aontais le haghaidh TT3 i bpríomhréimse feidhmíochta na hacmhainneachta, sprioc a leagadh amach i dtosach i gCinneadh Cur Chun Feidhme (AE) 2019/903 sular tharla ráig phaindéim COVID-19, toisc go raibh an tréimhse le haghaidh chur i bhfeidhm na sprice sin imithe in éag agus, dá bhrí sin, go raibh sí curtha chun feidhme go críochnaitheach cheana, rud a d’fhág nárbh fhéidir coigeartuithe cúlghabhálacha a dhéanamh. Ar an gcuma chéanna, ní fhéadfaí na spriocanna feidhmíochta acmhainneachta áitiúla le haghaidh 2021 a leag na Ballstáit síos sna dréachtphleananna feidhmíochta a cuireadh isteach i mí Dheireadh Fómhair 2021 a mhodhnú go cúlghabhálach ina ndréachtphleananna feidhmíochta athbhreithnithe. Dá bhrí sin, an measúnú ar chomhsheasmhacht na spriocanna feidhmíochta acmhainneachta áitiúla leis na spriocanna feidhmíochta comhfhreagracha ar fud an Aontais, ba cheart é a dhéanamh i leith na mblianta 2022, 2023, agus 2024.

(23) Is iad seo a leanas na spriocanna acmhainneachta faoi bhealach arna moladh ag an Laitvia le haghaidh TT3, arna sloinneadh ina nóiméid mhoille ATFM in aghaidh na heitilte, mar aon leis na luachanna tagartha comhfhreagracha ón bPlean Oibríochta Gréasáin: An Laitvia 2022 2023 2024 Spriocanna i bpríomhréimse feidhmíochta na hacmhainneachta, arna sloinneadh ina nóiméid mhoille ATFM in aghaidh na heitilte 0,03 0,03 0,03 Luachanna tagartha 0,03 0,03 0,03

(24) Tugann an Coimisiún faoi deara gurb ionann na dréachtspriocanna acmhainneachta arna moladh ag an Laitvia agus na luachanna tagartha náisiúnta comhfhreagracha i gcás gach bliana ó 2022 go 2024.

(25) Tugann an Coimisiún faoi deara gur chuir an Laitvia i láthair sa dréachtphlean feidhmíochta athbhreithnithe na bearta chun na spriocanna acmhainneachta áitiúla faoi bhealach a bhaint amach. Baineann na bearta sin le rialtóirí aerthráchta agus cuimsítear leo clár oiliúna nua chomh maith le soláthar foirne feabhsaithe i gcásanna éagsúla earnálaithe. Tugann an Coimisiún dá aire, i ndáil le dréachtphlean feidhmíochta na Laitvia a cuireadh isteach in 2021, gur laghdaigh an soláthraí seirbhísí aerloingseoireachta LGS an líon coibhéisí lánaimseartha rialtóra aerthráchta atá beartaithe in oibríochtaí le haghaidh na mblianta 2022 go 2024, mar gheall ar an athrú sna himthosca a leagtar amach in Aithrisí (5) agus (9).

(26) Ar bhonn na dtorthaí a leagtar amach in Aithrisí (23) go (25), ba cheart a mheas go bhfuil na spriocanna a chuimsítear i ndréachtphlean feidhmíochta athbhreithnithe na Laitvia comhsheasmhach leis na spriocanna feidhmíochta ar fud an Aontais i bpríomhréimse feidhmíochta na hacmhainneachta.

Athbhreithniú ar spriocanna acmhainneachta le haghaidh seirbhísí aerloingseoireachta críochfoirt

(27) Maidir leis na haerfoirt a thagann faoi raon feidhme Rialachán Cur Chun Feidhme (AE) 2019/317 mar a leagtar amach in Airteagal 1(3) agus (4) den Rialachán sin, chomhlánaigh an Coimisiún a mheasúnú ar na spriocanna acmhainneachta i leith eitiltí faoi bhealach trí athbhreithniú a dhéanamh ar na spriocanna acmhainneachta le haghaidh seirbhísí aerloingseoireachta críochfoirt i gcomhréir le pointe 2.1(b) d’Iarscríbhinn IV a ghabhann le Rialachán Cur Chun Feidhme (AE) 2019/317. Ní bhfuarthas ábhar imní sna spriocanna sin i gcás na Laitvia.

Measúnú ar spriocanna feidhmíochta athbhreithnithe i bpríomhréimse feidhmíochta na costéifeachtúlachta

(28) Ag tagairt d’Aithris (4), tháinig an Coimisiún ar an gconclúid i gCinneadh Cur Chun Feidhme (AE) 2022/728 nach raibh na spriocanna costéifeachtúlachta faoi bhealach atá beartaithe agus a chuimsítear i ndréachtphlean feidhmíochta na Laitvia a cuireadh isteach in 2021 i gcomhréir leis na spriocanna feidhmíochta ar fud an Aontais. Mhol an Laitvia spriocanna athbhreithnithe costéifeachtúlachta faoi bhealach ina dréachtphlean feidhmíochta athbhreithnithe.

(29) Sa tábla thíos léirítear na spriocanna feidhmíochta costéifeachtúlachta tosaigh TT3 faoi bhealach le haghaidh limistéar muirearaithe na Laitvia, mar atá i ndréachtphlean feidhmíochta FABEC a cuireadh isteach in 2021, agus na spriocanna feidhmíochta athbhreithnithe comhfhreagracha atá sa dréachtphlean feidhmíochta athbhreithnithe a cuireadh isteach in 2022. Limistéar muirearaithe faoi bhealach na Laitvia Luach bonnlíne 2014 Luach bonnlíne 2019 2020 - 2021 2022 2023 2024 Spriocanna tosaigh costéifeachtúlachta faoi bhealach (atá sa dréachtphlean feidhmíochta a cuireadh isteach in 2021) arna sloinneadh mar chostas aonaid faoi bhealach arna chinneadh (i dtéarmaí réadacha ar phraghsanna 2017) 27,90 EUR 23,61 EUR 40,07 EUR 31,28 EUR 29,14 EUR 26,83 EUR Spriocanna costéifeachtúlachta faoi bhealach athbhreithnithe (atá sa dréachtphlean feidhmíochta athbhreithnithe) arna sloinneadh mar chostas aonaid faoi bhealach arna chinneadh (i dtéarmaí réadacha ar phraghsanna 2017) 27,90 EUR 23,61 EUR 40,07 EUR 38,04 EUR 35,62 EUR 33,59 EUR

(30) Tugann an Coimisiún faoi deara go ndearna an Laitvia athbhreithniú ar a spriocanna costéifeachtúlachta áitiúla le haghaidh na tréimhse ó 2022 go 2024, rud as a dtagann méadú 23,0 % ar an gcostas aonaid foriomlán arna chinneadh (“DUC”) sna blianta féilire sin agus méadú 16,4 % le linn TT3 ina iomláine, i gcomparáid leis an dréachtphlean feidhmíochta a cuireadh isteach in 2021. Is ann do na méaduithe sin sa DUC mar gheall ar an meath mór ar an réamhaisnéis tráchta, arb é is cúis leis an laghdú ar an aerthrácht in aerspás na Laitvia mar thoradh ar chogadh foghach na Rúise i gcoinne na hÚcráine, dá dtagraítear in Aithrisí (5) agus (9). Mar sin féin, rinne an Laitvia líon níos ísle na n-aonad seirbhíse réamh-mheasta le haghaidh gach bliana ó 2022 go 2024 a fhritháireamh go páirteach trí na costais arna gcinneadh a laghdú.

(31) Tugann an Coimisiún dá aire go bhfuil na toimhdí tráchta a úsáidtear sa dréachtphlean feidhmíochta athbhreithnithe bunaithe ar bhonn réamhaisnéis tráchta bhonnlíne STATFOR Eurocontrol mhí an Mheithimh 2022. Déantar na haonaid seirbhíse faoi bhealach a réamh-mheastar maidir leis an limistéar muirearaithe le haghaidh gach bliana ó 2022 go 2024, i gcomparáid leis na figiúirí atá sa dréachtphlean feidhmíochta, a chur i láthair sa tábla thíos. Limistéar muirearaithe faoi bhealach na Laitvia 2022 2023 2024 Réamhaisnéis tosaigh tráchta (atá sa dréachtphlean feidhmíochta a cuireadh isteach in 2021), arna sloinneadh ina mílte aonad seirbhíse faoi bhealach 736 842 906 Réamhaisnéis nuashonraithe tráchta (atá sa dréachtphlean feidhmíochta athbhreithnithe), arna sloinneadh ina mílte aonad seirbhíse faoi bhealach 466 548 570 Difríocht -36,7 % -34,9 % -37,1 %

(32) Sa ghar-raon idir -35 % agus -37 % atá na laghduithe bliantúla ar líon na n-aonad seirbhíse le haghaidh gach bliana ó 2022 go 2024, i gcomparáid leis an dréachtphlean feidhmíochta a cuireadh isteach in 2021. Dá réir sin, meastar go bhfanfaidh na haonaid seirbhísí faoi bhealach le haghaidh na Laitvia in 2024 40,1 % níos ísle ná an leibhéal a bhí acu roimh an bpaindéim (an bhliain 2019), cé gur tuaradh roimhe sin go rachadh siad thar an leibhéal a bhí ann roimh an bpaindéim faoi 11,4 % i réamhaisnéis tráchta bhonnlíne STATFOR mhí Dheireadh Fómhair 2021.

(33) Mar sin féin, mar a léirítear sa tábla thíos, ní thuartar go dtiocfaidh laghdú ar na gluaiseachtaí aerárthaí in aerspás na Laitvia a oibrítear faoi na rialacha um eitilt de réir uirlisí (IFR) ag an ráta céanna leis na haonaid seirbhíse faoi bhealach. Tá an neamhréireacht sin ann mar gheall ar an laghdú nach beag ar thraseitiltí, rud a ghineann ar an meán líon comhréireach níos airde d’aonaid seirbhíse faoi bhealach ná eitiltí a thuirlingíonn agus a imíonn ó aerfoirt sa Laitvia. Limistéar muirearaithe faoi bhealach na Laitvia 2022 2023 2024 Réamhaisnéis tosaigh tráchta (atá sa dréachtphlean feidhmíochta a cuireadh isteach in 2021), arna sloinneadh ina mílte gluaiseachtaí IFR 229 262 282 Réamhaisnéis nuashonraithe tráchta (atá sa dréachtphlean feidhmíochta athbhreithnithe), arna sloinneadh ina mílte gluaiseachtaí IFR 177 213 221 Difríocht -22,8 % -18,8 % -21,7 %

(34) Dá bhrí sin, tugann an Coimisiún dá aire nach meastar go laghdófar ualach oibre ANSP, atá á spreagadh ag na gluaiseachtaí eitilte rialaithe, i gcomhghaol leis an laghdú ar ioncam a eascraíonn as líon níos ísle na n-aonad seirbhíse faoi bhealach.

(35) Sa tábla thíos léirítear na costais athbhreithnithe arna gcinneadh le haghaidh na mblianta 2022 go 2024, arna sloinneadh i dtéarmaí réadacha ar phraghsanna 2017. Tugann an Coimisiún dá aire go ndearna an Laitvia athbhreithniú síos ar na costais arna gcinneadh i dtéarmaí réadacha le haghaidh gach ceann de na blianta sin. Limistéar muirearaithe faoi bhealach na Laitvia 2022 2023 2024 Costais tosaigh arna gcinneadh i dtéarmaí réadacha ar phraghsanna 2017 (atá sa dréachtphlean feidhmíochta a cuireadh isteach in 2021) 23 mhilliún EUR 24,5 milliún EUR 24,3 milliún EUR Costais athbhreithnithe arna gcinneadh i dtéarmaí réadacha ar phraghsanna 2017 (atá sa dréachtphlean feidhmíochta athbhreithnithe) 18 milliún EUR 20 milliún EUR 19 milliún EUR Difríocht -23,0 % -20,4 % -21,3 %

(36) Is éard atá sa dréachtphlean feidhmíochta athbhreithnithe réamhaisnéis bhoilscithe nuashonraithe i ndáil leis an Laitvia le haghaidh gach bliana ó 2022 go 2024, mar a leagtar amach sa tábla seo a leanas. Limistéar muirearaithe faoi bhealach na Laitvia 2022 2023 2024 Innéacs tosaigh boilscithe, agus an t-athrú réamh-mheasta bliain ar bhliain ar bhoilsciú idir lúibíní (sonraí atá sa dréachtphlean feidhmíochta a cuireadh isteach in 2021) 110,0 (2,2 %) 112,1 (1,9 %) 114,5 (2,1 %) Innéacs boilscithe athbhreithnithe, lena ngabhann an t-athrú bliain ar bhliain ar bhoilsciú idir lúibíní (na sonraí atá sa dréachtphlean feidhmíochta athbhreithnithe) 119,7 (10,0 %) 124,3 (3,9 %) 128,1 (3,1 %)

(37) Léirítear sa tábla thíos na costais arna gcinneadh i dtéarmaí ainmniúla le haghaidh gach bliana ó 2022 go 2024. Tugann an Coimisiún faoi deara go ndearna an Laitvia athbhreithniú síos ar na costais ainmniúla arna gcinneadh le haghaidh na mblianta 2023 agus 2024, d’ainneoin an athbhreithnithe aníos sa réamhaisnéis bhoilscithe. Limistéar muirearaithe faoi bhealach na Laitvia 2022 2023 2024 Costais tosaigh arna gcinneadh i dtéarmaí ainmniúla (atá sa dréachtphlean feidhmíochta a cuireadh isteach in 2021) 24,7 milliún EUR 26,7 milliún EUR 26,9 milliún EUR Costais athbhreithnithe arna gcinneadh i dtéarmaí ainmniúla (atá sa dréachtphlean feidhmíochta athbhreithnithe) 20 milliún EUR 23 mhilliún EUR 23 mhilliún EUR Difríocht -18,9 % -14,9 % -15,2 %

(38) Rinne an Coimisiún measúnú ar chomhsheasmhacht na spriocanna costéifeachtúlachta athbhreithnithe arna moladh ag an Laitvia, bunaithe ar na critéir a leagtar síos i bpointí 1.4(a), (b) agus (c) d’Iarscríbhinn IV a ghabhann le Rialachán Cur Chun Feidhme (AE) 2019/317.

(39) Maidir leis an gcritéar a leagtar síos i bpointe 1.4(a) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara gur measa treocht faoi bhealach an DUC ar leibhéal an limistéir muirearaithe le linn TT3, mar atá, +9,2 %, ná an treocht ar fud an Aontais le linn na tréimhse céanna, mar atá, + 1,0 %. Tugann an Coimisiún dá aire gur meath é sin ar threocht DUC +3,3 % arna ríomh ar bhonn an dréachtphlean feidhmíochta a cuireadh isteach in 2021.

(40) Maidir leis an gcritéar a leagtar síos i bpointe 1.4(b) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara gur measa treocht fhadtéarmach an DUC faoi bhealach le linn an dara tréimhse thagartha (“TT2”) agus TT3 ar leibhéal an limistéir muirearaithe, mar atá, +2,1 %, ná an treocht ar fud an Aontais le linn na tréimhse céanna, mar atá, - 1,3 %. Tugann an Coimisiún dá aire gur meath é sin ar threocht fhadtéarmach DUC -0,4 % arna ríomh ar bhonn an dhréachtphlean feidhmíochta cuireadh isteach in 2021.

(41) Ag tagairt d’Aithrisí (31) agus (32), meabhraíonn an Coimisiún go ndearnadh athbhreithniú suntasach síos ar réamhaisnéis aonaid seirbhíse na Laitvia le haghaidh TT3 mar thoradh ar na hathruithe tráchta a d’eascair as cogadh foghach na Rúise i gcoinne na hÚcráine. Is gá agus is iomchuí, dá bhrí sin, scrúdú a dhéanamh, chun críoch na gcritéar measúnaithe a scrúdaíodh in Aithrisí (39) agus (40), féachaint an gcomhlíonfadh an Laitvia na treochtaí costéifeachtúlachta ar fud an Aontais in éagmais an laghdaithe thromchúisigh ar thrácht le haghaidh gach bliana ó 2022 go 2024 de dheasca na n-imthosca athraithe.

(42) Chuige sin, rinne an Coimisiún treocht DUC na Sualainne le linn TT3 agus treocht fhadtéarmach DUC na Laitvia le linn TT2 agus TT3 a athríomh trí úsáid a bhaint as réamhaisnéis tráchta bhonnlíne Eurocontrol STATFOR mhí Dheireadh Fómhair 2021. Is é an toradh atá ar an athríomh sin treocht coigeartaithe DUC de -6,5 % don Laitvia le linn TT3 agus treocht coigeartaithe fhadtéarmach faoi bhealach DUC de -4,7 % don Laitvia le linn TT2 agus TT3. Tá an dá threocht choigeartaithe sin go mór faoi bhun threochtaí comhfhreagracha an DUC ar fud an Aontais de + 1,0 % agus -1,3 % faoi seach. Dá bhrí sin, comhlíonann an Laitvia na critéir mheasúnaithe a scrúdaíodh in Aithrisí (39) agus (40) in éagmais na n-athruithe ar thrácht arb é cogadh foghach na Rúise in aghaidh na hÚcráine ba chúis leo.

(43) Maidir leis an gcritéar a leagtar síos i bpointe 1.4(c) d’Iarscríbhinn IV a ghabhann le Rialachán Cur Chun Feidhme (AE) 2019/317, tugann an Coimisiún faoi deara go bhfuil luach bonnlíne DUC na Laitvia, mar atá, EUR 23,61 in EUR2017, 17,2 % níos lú ná meánluach bonnlíne an ghrúpa comparáide ábhartha, mar atá, EUR 28,51 in EUR2017.

(44) Aithníonn an Coimisiún go bhfuil na spriocanna costéifeachtúlachta athbhreithnithe le haghaidh limistéar muirearaithe na Laitvia níos airde ná na spriocanna tosaigh a chuimsítear sa dréachtphlean feidhmíochta a cuireadh isteach in 2021. Mar sin féin, is iad na toimhdí tráchta i bhfad níos ísle is údar go hiomlán leis an meath sin. Nuair nach n-eisiatar tionchar diúltach na n-athruithe tráchta a eascraíonn as cogadh foghach na Rúise i gcoinne na hÚcráine, is léir go gcomhlíonann an Laitvia treocht an DUC ar fud an Aontais agus treocht fhadtéarmach an DUC ar fud an Aontais araon. Ina theannta sin, tá luach bonnlíne na Laitvia le haghaidh 2019 níos ísle faoi chorrlach suntasach ná meánluach comhfhreagrach a grúpa comparáide, rud a thugann le fios gur choinnigh sí ar bun leibhéal costéifeachtúlachta a bhí go maith san aimsir a caitheadh i dtéarmaí coibhneasta.

(45) Ina theannta sin, maidir le hAithris (35), tugann an Coimisiún dá aire gur ghlac an Laitvia bearta chun na himthosca eisceachtúla tráchta a mhaolú trína costais arna gcinneadh don chuid eile de TT3 a laghdú go mór. Tugann an Coimisiún faoi deara go bhfuil na bearta teorannaithe costas sin, ar an iomlán, i gcomhréir leis an líon níos ísle gluaiseachtaí IFR a réamh-mheastar le haghaidh gach bliana ó 2022 go 2024, mar a chuirtear i láthair in Aithris (32).

(46) Tríd is tríd, measann an Coimisiún, dá bhrí sin, gur thug an Laitvia aghaidh leordhóthanach ar na moltaí a leagtar amach in Airteagal 3 de Chinneadh Cur Chun Feidhme (AE) 2022/728 maidir leis an athbhreithniú ar a spriocanna feidhmíochta costéifeachtúlachta áitiúla.

(47) Ar bhonn na dtorthaí in Aithrisí (29) go (46), ba cheart a mheas go bhfuil na spriocanna a chuimsítear i ndréachtphlean feidhmíochta athbhreithnithe na Laitvia comhsheasmhach leis na spriocanna feidhmíochta ar fud an Aontais i bpríomhréimse feidhmíochta na costéifeachtúlachta.

Athbhreithniú ar na spriocanna costéifeachtúlachta le haghaidh seirbhísí aerloingseoireachta críochfoirt

(48) Maidir leis na haerfoirt a thagann faoi raon feidhme Rialachán Cur Chun Feidhme (AE) 2019/317 mar a leagtar amach in Airteagal 1(3) agus (4) den Rialachán sin, chomhlánaigh an Coimisiún a mheasúnú ar na dréachtspriocanna costéifeachtúlachta faoi bhealach le hathbhreithniú ar na dréachtspriocanna costéifeachtúlachta le haghaidh seirbhísí aerloingseoireachta críochfoirt i gcomhréir le pointe 2.1(c) d’Iarscríbhinn IV a ghabhann le Rialachán Cur Chun Feidhme (AE) 2019/317. Ní bhfuarthas ábhar imní sna dréachtspriocanna sin i gcás na Laitvia.

CONCLÚIDÍ

(49) I bhfianaise a bhfuil thuas, chinn an Coimisiún go bhfuil na spriocanna feidhmíochta atá sa dréachtphlean feidhmíochta athbhreithnithe a chuir an Laitvia isteach comhsheasmhach leis na spriocanna feidhmíochta ar fud an Aontais,

TAR ÉIS AN CINNEADH SEO A GHLACADH:

Airteagal 1 Na spriocanna feidhmíochta atá sa dréachtphlean feidhmíochta a chuir an Laitvia isteach de bhun Rialachán (CE) Uimh. 549/2004 agus a liostaítear san Iarscríbhinn a ghabhann leis an gCinneadh seo, tá siad comhsheasmhach leis na spriocanna feidhmíochta ar fud an Aontais i leith an tríú tréimhse thagartha a leagtar amach i gCinneadh Cur Chun Feidhme (AE) 2021/891.

Airteagal 2 Dírítear an Cinneadh seo chuig Poblacht na Laitvia.

Arna dhéanamh sa Bhruiséil, an 5 Nollaig 2022. Thar ceann an Choimisiúin Adina-Ioana VĂLEAN Comhalta den Choimisiún

(1) IO L 96, 31.3.2004, lch. 1.

(2) Rialachán Cur Chun Feidhme (AE) 2019/317 ón gCoimisiún an 11 Feabhra 2019 lena leagtar síos scéim feidhmíochta agus muirearaithe san aerspás Eorpach aonair agus lena n-aisghairtear Rialacháin Cur Chun Feidhme (AE) Uimh. 390/2013 agus (AE) Uimh. 391/2013 (IO L 56, 25.2.2019, lch. 1).

(3) Cinneadh Cur Chun Feidhme (AE) 2019/903 ón gCoimisiún an 29 Bealtaine 2019 lena leagtar síos spriocanna feidhmíochta ar fud an Aontais le haghaidh an líonra um bainistíocht aerthráchta i ndáil leis an tríú tréimhse thagartha dar tús an 1 Eanáir 2020 agus dar críoch an 31 Nollaig 2024 (IO L 144, 3.6.2019, lch. 49).

(4) Rialachán Cur Chun Feidhme (AE) 2020/1627 ón gCoimisiún an 3 Samhain 2020 maidir le bearta eisceachtúla i ndáil leis an tríú tréimhse thagartha (2020-2024) den scéim feidhmíochta agus muirearaithe san aerspás Eorpach aonair de dheasca phaindéim COVID-19 (IO L 366, 4.11.2020, lch. 7).

(5) Cinneadh Cur Chun Feidhme (AE) 2021/891 ón gCoimisiún an 2 Meitheamh 2021 lena leagtar síos spriocanna feidhmíochta ar fud an Aontais Eorpaigh le haghaidh an líonra um bainistíocht aerthráchta i leith an tríú tréimhse thagartha (2020-2024) agus lena n-aisghairtear Cinneadh Cur Chun Feidhme (AE) 2019/903 (IO L 195, 3.6.2021, lch. 3).

(6) Cinneadh Cur Chun Feidhme (AE) 2022/728 ón gCoimisiún an 13 Aibreán 2022 maidir le neamhréir spriocanna feidhmíochta áirithe atá sna dréachtphleananna feidhmíochta náisiúnta agus sna dréachtphleananna feidhmíochta bloic feidhme aerspáis arna gcur isteach ag an mBeilg, an Ghearmáin, an Ghréig, an Fhrainc, an Chipir, an Laitvia, Lucsamburg, Málta, an Ísiltír, an Rómáin agus an tSualainn de bhun Rialachán (CE) Uimh. 549/2004 ó Pharlaimint na hEorpa agus ón gComhairle leis na spriocanna feidhmíochta ar fud an Aontais don tríú tréimhse thagartha agus lena leagtar amach moltaí maidir leis na spriocanna sin a athbhreithniú (IO L 135, 12.5.2022, lch. 4).